KOMISIJOS SPRENDIMAS
2004 m. lapkričio 29 d.
dėl apsaugos priemonių importuojant arklinius iš Rumunijos
(pranešta dokumentu Nr. K(2004) 4440)
(Tekstas svarbus EEE)
(2004/825/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus, ir iš dalies keičianti Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
kadangi:
(1)
1990 m. birželio 26 d. Tarybos direktyva 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (2), nustato, inter alia, arklinių kategorijų apibrėžimą ir identifikavimo reikalavimus.
(2)
2004 m. sausio 6 d. Komisija priėmė Sprendimą 2004/211/EB, nustatantį trečiųjų šalių ir jų teritorijos dalių, iš kurių valstybės narės leidžia importuoti gyvus arklinių šeimos gyvūnus ir arklių rūšių spermą, kiaušialąstes ir embrionus, sąrašą ir iš dalies keičiantį Sprendimus 93/195/EEB ir 94/63/EB (3).
(3)
Atsižvelgdamos į minėtą sąrašą, valstybės narės leidžia importuoti iš Rumunijos visų kategorijų arklinius, laikantis sąlygų, nustatytų B sanitarinės grupės šalims Komisijos sprendimais 92/260/EB (4), 93/195/EEB (5), 93/196/EEB (6) ir atitinkamai 93/197/EEB (7) dėl laikino registruotų arklių įvežimo, dėl pakartotinio įvežimo po registruotų arklių laikinojo eksporto, dėl registruotų arklinių importo arklinių skerdimui ir dėl registruotų arklinių ir arklinių veisimui ir produkcijai importo.
(4)
Sprendimas 93/197/EEB reikalauja, kad importuojant arklinius į B sanitarinės grupės šalis būtų atlikti sveikatos patikrinimai paskirties valstybės narės patvirtintose laboratorijose.
(5)
1994 m. liepos 13 d. Komisijos sprendimas 94/467/EB nustato arklinių šeimos gyvūnų transportavimo iš vienos trečiosios šalies į kitą sveikatos garantijas pagal Direktyvos 91/496/EEB 9 straipsnio 1 dalies c punktą (8).
(6)
1999 m. gruodžio 22 d. Komisijos sprendimas 2000/68/EB, iš dalies keičiantis Komisijos sprendimą 93/623/EEB ir nustatantis veislinių ir produkcinių arklinių identifikavimą (9), reikalauja, kad arklinių judėjimo metu, ypač vežant į skerdyklą, juos lydėtų identifikavimo dokumentas.
(7)
Maisto ir veterinarijos tarnybai vėliau apsilankius Rumunijoje ir valstybėms narėms atlikus patvirtintų pasienio kontrolės postų kontrolę buvo pakartotinai atskleisti sąlygų, kuriomis Rumunijoje arkliniai ruošiami eksportui į valstybes nares ir vežami į paskirties vietą, trūkumai, kurie nebuvo pašalinti pagal minėtose ataskaitose pateiktas rekomendacijas.
(8)
Todėl būtina stiprinti priemones, priimtas siekiant užtikrinti Bendrijos arklinių populiacijos sveikatos apsaugą ir valstybių narių teritorijoje esančių arklinių gerovę, priimant papildomas priemones, nustatančias arklinių, kurių kilmės šalis yra Rumunija, importo arklinių skerdimui ir importo arklinių veisimui ir produkcijai tam tikrą režimą ir sustiprinant kontrolės priemones.
(9)
Rumunijos centrinės kompetentingos institucijos atliktas išduotų sertifikatų patvirtinimas turėtų sustiprinti garantijas, suteiktas visų pirma pagal Direktyvos 90/426/EEB 12 straipsnio 2 dalies d punktą.
(10)
Geresnis arklinių identifikavimas, taip pat paskirties valstybės narės, į kurią importuojami arkliniai iš Rumunijos, patvirtintose laboratorijose atliekami tobulesni tyrimai irgi turėtų padėti sklandžiau įgyvendinti importo režimą.
(11)
Siekiant stebėti situaciją, o vėliau priemonių nebetaikyti, būtina reguliariai gauti informaciją apie patikrinimų, atliktų pasienio kontrolės postuose arba buvimo paskirties valstybėje narėje laikotarpiu, rezultatus.
(12)
Šiame Sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės uždraudžia arklinių, kurių kilmės šalis yra Rumunija, importą, nebent šiame Sprendime numatyta kitaip.
2. Šio straipsnio 1 dalyje nurodytas draudimas netaikomas:
-
registruotų arklių laikinam įvežimui iš Rumunijos pagal Sprendimą 92/260/EEB ir nuolatiniam importui iš Rumunijos pagal Sprendimą 93/197/EEB,
-
registruotų arklių lenktynėms, varžyboms ir kultūriniams renginiams pakartotiniam įvežimui po laikinojo eksporto į Rumuniją pagal Sprendimą 93/195/EEB,
-
arklinių vežimui iš Rumunijos į kitą trečiąją šalį pagal Sprendimą 94/467/EB,
-
arklinių vežimui iš trečiųjų šalių per Rumunijos teritoriją į Europos bendriją pagal Sprendimo 2004/211/EB 6 straipsnį,
-
arklinių tiesioginiam skerdimui pagal 2 straipsnį importui,
-
arklinių nuolatiniam importui veisimui ir produkcijai pagal 3 straipsnį.
2 straipsnis
Galutinės paskirties valstybės narės leidžia importuoti iš Rumunijos arklinius tiesioginiam skerdimui, laikydamosi šių sąlygų:
1)
gyvūnų siuntą lydi Rumunijos centrinės kompetentingos institucijos patvirtintas vienintelis tinkamai užpildytas pagal šio sprendimo I priedą veterinarinis pažymėjimas;
2)
be gyvūno kairiojoje priekinėje kanopoje kaitinant įspaustos 3 cm dydžio „S“ žymos, kiekvienas gyvūnas papildomai žymimas aktyviuoju būdu, implantuojant į jo kaklo kairės pusės viršutinę centrinę dalį injekuojamą elektroninį identifikatorių (atsakiklį), atitinkantį ISO 11784 ir ISO 11785 standartus;
3)
kiekvienas gyvūnas identifikuojamas, jį lydi šio sprendimo II priede nurodytas identifikavimo dokumentas, kuriame pateikiamas šio straipsnio 2 dalyje nurodyto elektroninio identifikatoriaus numeris ir jo implantavimo vieta;
4)
paskirties valstybės narės patvirtinta laboratorija atliko mėginių, aiškiai identifikuojamų pagal šio straipsnio 2 dalyje nurodyto elektroninio identifikatoriaus rodomą numerį, laboratorinius tyrimus, kurių reikalaujama pagal šio straipsnio 1 dalyje minimą pažymėjimą. Laboratorijos patvirtinti tyrimų rezultatai pridedami prie gyvūnus lydinčio sveikatos pažymėjimo.
3 straipsnis
Galutinės paskirties valstybės narės leidžia importuoti iš Rumunijos arklinius veisimui ir produkcijai, laikydamosi šių sąlygų:
1)
kiekvieną gyvūną lydi Rumunijos centrinės kompetentingos institucijos patvirtintas vienintelis tinkamai užpildytas pagal šio sprendimo III priedą veterinarinis pažymėjimas;
2)
kiekvienas gyvūnas žymimas aktyviuoju būdu, implantuojant į jo kaklo kairės pusės viršutinę centrinę dalį injekuojamą elektroninį identifikatorių (atsakiklį), atitinkantį ISO 11784 ir ISO 11785 standartus;
3)
kiekvienas gyvūnas identifikuojamas ir pagal šio sprendimo II priedą jį lydi identifikavimo dokumentas, kuriame pateikiamas 2 straipsnio dalyje nurodyto elektroninio identifikatoriaus numeris ir jo implantavimo vieta;
4)
paskirties valstybės narės patvirtinta laboratorija atliko mėginių, aiškiai identifikuojamų pagal šio straipsnio 2 dalyje nurodyto elektroninio identifikatoriaus rodomą numerį, laboratorinius tyrimus, kurių reikalaujama pagal šio straipsnio 1 dalyje minimą pažymėjimą. Laboratorijos patvirtinti tyrimų rezultatai pridedami prie gyvūnus lydinčio sveikatos pažymėjimo.
4 straipsnis
1. Valstybės narės, atliekančios patikrinimus pagal Direktyvos 91/496/EEB 4 straipsnį, po įvežimo į Bendriją negali atsisakyti į Bendrijos teritoriją įleisti:
a)
arklinius tiesioginiam skerdimui, kuris visiškai atitinka 2 straipsnio sąlygas, ypač reikalavimą dėl akivaizdžiai matomo elektroninio identifikatoriaus, su sąlyga, kad galutinės paskirties valstybė narė pranešė apie savo sutikimą priimti krovinį ir kad įvežimo į Europos bendrijos teritoriją vietos pasienio patikrinimo postui buvo pranešti bent jau 2 straipsnio 1 dalyje nurodyto pažymėjimo 1, 2, 5, 6 ir 8.5 punktuose nurodyti duomenys;
b)
arklinius veisimui ir produkcijai, kurie atitinka 3 straipsnio sąlygas, su sąlyga, kad galutinės paskirties valstybė narė pranešė apie savo sutikimą priimti tokį importą valstybės narės, atsakingos už pasienio kontrolės postą įvežimo į Europos bendrijos teritoriją vietoje, kompetentingai institucijai.
2. Vėliausiai kiekvieno mėnesio 25 dieną už patikrinimus atsakinga kompetentinga institucija pateikia Komisijai pagal IV priede nurodytą formą parengtą ataskaitą apie ankstesnį mėnesį kiekvienoje įvežimo vietoje atliktus patikrinimus ir priemones, kurių buvo imtasi gyvūnų sveikatos ir gerovės trūkumams pašalinti.
5 straipsnis
1. 2 ir 3 straipsniuose nurodytų arklinių paskirties valstybės narės kompetentinga institucija užtikrina, kad:
a)
pagal 2 straipsnį tiesioginiam skerdimui importuojami arkliniai būtų vežami tiesiai į paskirties skerdyklą, kurioje jie turi būti paskersti per 72 valandas ir ne vėliau kaip per 5 dienas nuo įvežimo į Bendriją;
b)
implantuojami identifikatoriai (elektroniniai atsakikliai) būtų pašalinami paskirties skerdykloje ir sunaikinami, oficialiai prižiūrint; kontrolės tikslais skerdyklos darbuotojai kas mėnesį parengia ataskaitą, nurodydami kiekvieno paskersto gyvūno veterinarinio pažymėjimo numerį, gyvūno paskerdimo dieną ir elektroninio atsakiklio, nurodyto atitinkamuose pažymėjimuose, sunaikinimo dieną;
c)
pagal 3 straipsnį importuoti arkliniai veisimui ir produkcijai per pirmąsias 30 dienų nuo įvežimo į paskirties valstybę narę būtų laikomi arklidėse, nurodytose veterinariniuose sertifikatuose, nurodytuose 2 straipsnio 1 dalyje, nebent gyvūnas, deramai identifikuotas pagal Sprendimą 2000/68/EB, nuvežamas į skerdyklą tiesioginiam skerdimui, už tai atsakant kompetentingai institucijai.
2. Atvežus į skerdyklą arba laikymo 1 straipsnio dalies c punkte nurodytose paskirties arklidėse laikotarpiu paskirties valstybės narės kompetentinga institucija imasi šių priemonių:
a)
patikrina gyvūnų tapatybę;
b)
patikrina gyvūnų sveikatos būklę ir gerovę;
c)
pasirinktinai dar kartą atlieka laboratorinius tyrimus, kurių reikalaujama pagal šio sprendimo I ir III priede nurodytus gyvūnų sveikatos pažymėjimus;
d)
tais atvejais, kai pagal c punktą atliktų tyrimų rezultatai neatitinka duomenų, pateikiamų 2 straipsnio 1 dalyje ir 3 straipsnio 1 dalyje nurodytuose sertifikatuose, atliekamas nepažymėtų bandinių, mažiausiai du mėnesius saugomų pirmąjį tyrimą atlikusioje laboratorijoje, kilmės privalomasis genetinis patvirtinimas.
3. Vėliausiai kiekvieno mėnesio 25 dieną už skerdyklų patikrinimus atsakinga kompetentinga institucija pateikia Komisijai pagal V priede nurodytą formą parengtą ataskaitą apie ankstesnį mėnesį atliktus patikrinimus ir priemones, kurių buvo imtasi gyvūnų sveikatos ir gerovės trūkumams pašalinti.
6 straipsnis
Valstybės narės imasi būtinų priemonių, prireikus ir teisinių nuostatų, kad užtikrintų, jog importuotojas visiškai padengtų administracinių procedūrų, įskaitant būtinus laboratorinius tyrimus, išlaidas, susijusias su arklinių importu iš Rumunijos pagal šio sprendimo 2 ir 3 straipsnius.
7 straipsnis
Šis sprendimas taikomas nuo 2004 m. gruodžio 23 d.
8 straipsnis
Šis Sprendimas skirtas valstybėms narėms.
Priimta Briuselyje, 2004 m. lapkričio 29 d.